Incel
Incel er en forkortelse af Involuntary Celibate (på dansk: Ufrivilligt cølibat) og dækker over en gruppe mænd, der ser sig selv svigtet af kvinder generelt. Nogle mænd er vrede i sådan en grad, at de begår, ønsker at begå eller forsøger at begå vold og drab. Begrebet udspringer af den såkaldte manosfære, der betegner antifeministiske grupperinger af typisk mænd på internettet. Psykologisk forskning peger på, at der er sammenhæng mellem personlighedstrækkene kvindehad og fordomme over for etniske minoriteter.

Incel-kultur i Danmark 
Det er usikkert, hvor udbredt fænomenet er, men en undersøgelse af Center for Digital Pædagogik og betalt af Nordisk Ministerråd fandt, at mellem 100 og 850 nordiske brugere i perioden juni 2019 til juni 2020 delte misogyne opslag på Reddit, Twitter og 4chan. Næstflest af disse er danskere.

Incels er nævnt under "Andre trusler" i Politiets Efterretningstjenestes trusselsvurdering for 2022. PET skriver, at incels ofte færdes i internationale virtuelle interessefællesskaber, der tilbyder omfattende anonymitet. Det betyder, at myndigheder kan have "særdeles svært" ved at forudsige hvem og hvor, incels vil angribe. PET vurderer at incels har en "bred måludvælgelse og vil kunne angribe både kvinder og mænd".

Danmarks eneste udførte skoleskyderi, der fandt sted på Aarhus Universitet d. 5. april 1994, blev begået af en 35-årig mand, og selvom det er uvist hvilke motiver manden helt præcis havde, dræbte han to kvindelige studerende og sårede ydereligere to. Manden havde halvandet år inden mordene i en dagbog skrevet, at "når det her læses, har jeg forhåbentlig myrdet et par værdiløse søer, som skal betale for de sår, jeg render rundt med", og andetsteds beskrev han kvinder som ”hjernedøde nådesløse dåser”. Manden tog sit eget liv i forbindelse med skoleskyderiet, og selvom der formentlig også var økonomisk motiv for mandens drab, og selvom episoden fandt før begrebet incel bliver brugt, minder mandens motiver om andre voldsparate incels motiver.

Den 3. februar 2022 blev en 27-årig mand dømt til anbringelse på en psykiatrisk afdeling, da han angiveligt i årene 2015 til 2018 planlagde et skoleskyderi, ved at undersøge fire forskellige skoler og uddannelsesinstitutioner i Aarhus, lovligt anskaffe sig to pistoler, opnå skydefærdigheder og ulovligt have været i besiddelse af et skarpladt våben på et offentligt tilgængeligt sted. Ifølge Digitalt Ansvar, der anmeldte manden til Politiet, bundede forberedelserne i et had til kvinder, og Digitalt Ansvar blev opmærksom på ham, da han deltog i incel-diskussioner på internettet. Manden, der i retten har forklaret, at der ikke var nogle realiteter i det, da han ser dem som "sygelige fantasier, som jeg fik rystet mig fri for af egen styrke", ankede dommen d. 18. februar 2022 til Vestre Landsret.

Referencer 

Sociologi
Psykologi
Internetkultur
Kriminologi